Statsstøtte - Det Forenede Kongerige

(Artikel 87-89 i traktaten om oprettelse af Det Europæiske Fællesskab)

Meddelelse fra Kommissionen i henhold til EF-traktatens artikel 88, stk. 2, til medlemsstaterne og andre interesserede parter

Statsstøtte C 7/2002 (ex N 577/2001) - Ford Bridgend

(2002/C 324/05)

(EØS-relevant tekst)

Ved nedennævnte skrivelse har Kommissionen den 10. oktober 2002 meddelt Det Forenede Kongerige, at den har besluttet at indstille proceduren i EF-traktatens artikel 88, stk. 2.

"Ved skrivelse af 26. juli 2001 anmeldte de britiske myndigheder den ovennævnte støtte til Kommissionen. Kommissionen anmodede den 18. september om yderligere oplysninger og aflagde den 26. oktober et besøg på fabrikken i Bridgend. De britiske myndigheder besvarede anmodningen om oplysninger i en skrivelse af 4. december 2001.

Den 13. februar 2002 besluttede Kommissionen at indlede proceduren som fastsat i EF-traktatens artikel 88, stk. 2, med hensyn til støtteforanstaltningen.

Kommissionens beslutning om at indlede proceduren blev offentliggjort i De Europæiske Fællesskabers Tidende(1). Kommissionen opfordrede interesserede parter til at fremsætte bemærkninger.

Kommissionen modtog bemærkninger fra interesserede parter den 29. april 2002. Disse blev fremsendt til Det Forenede Kongerige, som fik lejlighed til at reagere; myndighedernes bemærkninger blev modtaget i en skrivelse af 26. juni 2002.

Ved skrivelse af 19. august 2002 trak Det Forenede Kongerige anmeldelsen af støtten tilbage.

Kommissionen bemærker, at den pågældende medlemsstat i henhold til artikel 8 i Rådets forordning 659/1999(2) kan trække anmeldelsen tilbage i god tid, inden Kommissionen træffer beslutning om støtten. Har Kommissionen indledt den formelle undersøgelsesprocedure, afslutter Kommissionen den.

Som følge heraf besluttede Kommissionen at afslutte den formelle undersøgelsesprocedure i henhold til EF-traktatens artikel 88, stk. 2, med hensyn til den pågældende støtte, idet man registrerede, at Det Forenede Kongerige har trukket sin anmeldelse tilbage.

Såfremt de britiske myndigheder agter at yde nogen støtte i forbindelse med Ford Bridgend-projektet inden den 31. december 2002, kræves der forudgående anmeldelse til Kommissionen. Fra 1. januar 2003 vil de nye multisektorale rammebestemmelser for regionalstøtte til store investeringsprojekter, som blev godkendt af Kommissionen den 13. februar 2002, være gældende. I henhold til rammebestemmelserne begrænser regional investeringsstøtte til motorkøretøjsindustrien, som defineret i bilag C, til fordel for projekter, som enten omfatter støtteberettigede udgifter på over 50 mio. EUR eller et støttebeløb på over 5 mio. EUR, udtrykt i bruttosubventionsækvivalent, sig til 30 % af det tilsvarende regionale støtteloft. Disse regler vil være i kraft, indtil den sektorliste, som punkt 31 i rammebestemmelserne henviser til, finder anvendelse. For at sikre gennemsigtighed og effektiv overvågning vil medlemsstaterne blive anmodet om at forsyne Kommissionen med summariske oplysninger i den form, der er anført i bilag A til rammebestemmelserne."

(1) EFT C 217 af 29.7.2000.

(2) Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 9 (EFT L 83 af 27.3.1999, s. 1).